b'\n_START_ARTICLE_\nNaktin\xc4\x97 kavin\xc4\x97 (paveikslas)\n_START_SECTION_\nApie paveiksl\xc4\x85\n_START_PARAGRAPH_\nPaveiksle pavaizduota netoli stoties buvusi Arlio kavin\xc4\x97 Caf\xc3\xa9 de la Gare, kurioje Vincentas van Gogas da\xc5\xbenai lankydavosi kartu su P. Gogenu (pastarasis taip pat nutap\xc4\x97 savo naktin\xc4\x97s kavin\xc4\x97s versij\xc4\x85). Kavin\xc4\x97s \xc5\xa1eimininkai, \xc5\xbdozefas-Mi\xc5\xa1elis ir jo \xc5\xbemona Mari \xc5\xbdino da\xc5\xbenai pozavo van Gogui. Madam \xc5\xbdino vaizduojama ir kitame dailininko paveiksle - "L\xe2\x80\x99Arl\xc3\xa9sienne" ("Arliet\xc4\x97", t. y. Arlio gyventoja)._NEWLINE_1888 m. rugs\xc4\x97j\xc4\xaf Van Gogas tris naktis i\xc5\xa1 eil\xc4\x97s tap\xc4\x97 paveiksl\xc4\x85, miegojo dienomis. V\xc4\x97liau darb\xc4\x85 atliko ir akvarele, ji \xc5\xa1iuo metu yra priva\xc4\x8dioje kolekcijoje._NEWLINE_Paveiksle naudojamos ry\xc5\xa1kios kontrastin\xc4\x97s spalvos, ai\xc5\xa1kiai i\xc5\xa1skiriami pot\xc4\x97piai ir j\xc5\xb3 kryptys pabr\xc4\x97\xc5\xbeia kontrastus tarp ton\xc5\xb3 ir vaizduojam\xc5\xb3 i\xc5\xa1kraipyt\xc5\xb3 objekt\xc5\xb3. Dailininkas \xc5\xa1i\xc4\x85 technik\xc4\x85 naudojo pabr\xc4\x97\xc5\xbedamas emocional\xc5\xb3j\xc4\xaf paveikslo turin\xc4\xaf. Nors paveikslo objektas yra gana \xc4\xafprastas buities vaizdas, tapytojas j\xc4\xaf pripild\xc4\x97 energijos ir nerimastingumo. Lai\xc5\xa1ke broliui Teo, Vincentas apie kavin\xc4\x99 ra\xc5\xa1\xc4\x97: vieta, kur galima susinaikinti, i\xc5\xa1prot\xc4\x97ti ar \xc4\xafvykdyti nusikaltim\xc4\x85.\n_START_SECTION_\nSavininkai\n_START_PARAGRAPH_\n1908 m. pavasar\xc4\xaf parodoje "Auksin\xc4\x97s vilnos salonas" paveiksl\xc4\x85 u\xc5\xbe septynis t\xc5\xabkstan\xc4\x8dius frank\xc5\xb3 \xc4\xafsigijo rus\xc5\xb3 pramonininkas Ivanas Morozovas ir pergabeno j\xc4\xaf \xc4\xaf Rusij\xc4\x85. 1918 m. taryb\xc5\xb3 vald\xc5\xbeia paveiksl\xc4\x85 nacionalizavo. Jis buvo eksponuojamas Antrajame Vakar\xc5\xb3 dail\xc4\x97s muziejuje Maskvoje. 1933 m. SSSR vald\xc5\xbeia j\xc4\xaf pardav\xc4\x97 Berlyno Matthiesen galerijai, i\xc5\xa1 kurios paveikslas buvo parduotas \xc4\xaf JAV. 1961 m. Stephen Clark palikimu paveiksl\xc4\x85 padovanojo Jeilio universitetui. 2008 m. I. Morozovo paveld\xc4\x97tojas Pierre Konowaloff kreip\xc4\x97si \xc4\xaf teism\xc4\x85 gin\xc4\x8dydamas teises \xc4\xaf paveiksl\xc4\x85, ta\xc4\x8diau 2014 m. byl\xc4\x85 pralaim\xc4\x97jo. Paveikslas tuo metu vertintas apie 200 mln. JAV doleri\xc5\xb3.'